આપણા ભક્તિમાર્ગની પરંપરામાં કેટલાક ભક્તો એવા પણ થયા છે જેમણે પ્રભુભક્તિને એક રસ્તો નહીં પણ એક મુકામ તરીકે સ્વીકારી છે. ભક્તિમાં ક્યાંય કોઇ શરત ન હોવી જોઇએ. આપણી ભક્તિ વિષય આધારીત છે. જો પ્રભુ મને આ આપે તો હું આમ કરૂં કે પછી હે પ્રભુ! મારૂ આટલું કામ કરજો જેવી ભક્તિ એ સ્વાર્થયુક્ત ભક્તિ છે. પણ કેટલાક સંત ભક્તોએ કોઇ પણ મતલબ વગર, કોઇ સ્વાર્થ વગર, ફક્ત પ્રભુ તરફની તેમની પ્રીતીને લીધે ભક્તિમાર્ગ લીધો છે અને એવા પ્રભુ ભક્તોમા મીરાબાઇનું નામ ખૂબ જાણીતુ છે. કૃષ્ણભક્તિમાં રસલીન અને તેમના પ્રેમમાં પ્રેમદિવાની એવા મીરાબાઇના લગ્ન ચિત્તોડના રાણા સાંગાના પુત્ર ભોજરાજ સાથે થયેલા. મીરાબાઇ કૃષ્ણને પોતાના સર્વસ્વ, શ્રેષ્ઠ મિત્ર અને સ્વામી ગણીને પ્રેમ કરે છે જે તેમના ભક્તિપદોમાં સ્પષ્ટ રીતે જોઇ શકાય છે. રાણા મીરાબાઇની કૃષ્ણભક્તિનું મૂલ્ય સમજતા નથી. તેથી મીરાબાઇ આ ભજનમા તેમને ઉદ્દેશીને કર્મના વિવિધ પરિમાણ સમજાવે છે. રોજીંદા જીવનના વિવિધ દ્રષ્ટાંતો આપી મીરાબાઇ તેમને કર્મની ગહન ગતિ ખૂબ સરળ શબ્દોમાં સમજાવે છે. તેઓ કહે છે કે જેવું કર્મ કરો તેનું ફળ ભોગવવુ રહ્યું.